P6_TA(2005)0361

Nafta

Resolucija Evropskega parlamenta o odvisnosti od nafte

Evropski parlament,

- ob upoštevanju člena 103(4) svojega Poslovnika,

1. z zaskrbljenostjo opaža nedavno vztrajno naraščanje cen surove nafte in učinek le-tega na konkurenčnost poslovnega sektorja in splošno gospodarsko stanje prebivalstva ter da negativno vpliva na stopnjo rasti in na ta način preprečuje doseganje lizbonskih ciljev;

2. meni, da je evropska odvisnost od nafte in uvoza nafte zelo zaskrbljujoča; meni, da bi morala Evropa za zagotavljanje energije poiskati druge energetske vire in izvore oskrbovanja ter okrepiti strategijo spodbujanja ukrepov za ohranjanje energije in decentraliziranih obnovljivih virov energije;

3. zahteva celostno in usklajeno globalno strategijo, ki bi v luči zelo visoke porabe nafte v Združenih državah in naraščajoče porabe v nastajajočih gospodarskih silah, kot sta na primer Kitajska in Indija, spodbujala varčevanje z energijo, učinkovitost in uporabo alternativnih energetskih virov; poziva EU, naj hitro poda pobudo za vrhunsko srečanje večjih držav potrošnic in proizvajalk nafte na svetovni ravni;

4. poziva Komisijo, naj v pomoč državam v razvoju in nastajajočim gospodarstvom v svojo politiko razvojnega sodelovanja vključi klavzulo o trajnostnih energetskih virih, da bi tako zmanjšali odvisnost teh držav od uvoza fosilnih goriv in pripomogli k uresničitvi razvojnih ciljev tisočletja; prav tako poziva EU, naj s spodbujanjem prenosa novih tehnologij varčevanja z energijo in obnovljivih virov doseže pravo ravnotežje med svojimi energetskimi potrebami in okoljevarstvenimi zahtevami;

5. poudarja geostrateške vidike naše odvisnosti od uvožene energije; poziva k okrepljenemu dialogu z vsemi evropskimi energetskimi partnerji, da bi tako zagotovili varno oskrbo, pregleden trg in nove naložbe; opozarja, da ponuja evropska sosedska politika možnosti za dosego obširnega sporazuma glede tega vprašanja s številnimi državami;

6. meni, da je najboljši odgovor na višje cene nafte prehod na alternativne vire energije, in poudarja pomen prizadevanj za zmanjševanje energetske intenzivnosti z uporabo manj energije za dosego enako velike gospodarske proizvodnje (omeni stopnjo zniževanja porabe v Evropi od 1970-tih naprej);

7. odločno poudarja potrebo po nadaljnjih strategijah in konkretnih ukrepih za spodbujanje raziskav in razvoja, povečanje uporabe obnovljivih virov energije in zagotavljanje energetske učinkovitosti, da bi tako zmanjšali odvisnost gospodarstva od fosilnih goriv; poziva Komisijo, da vodi EU v poskusu, da do leta 2020 postane najmanj odvisno od fosilnih goriv in najbolj energetsko učinkovito gospodarstvo;

8. z zaskrbljenostjo opaža, da morajo potrošniki plačevati višje cene ne le zaradi visokih stroškov v zvezi s surovo nafto, temveč tudi zaradi povišanega davka na dodano vrednost in obdavčitev energije, ter da so ti davki po posameznih državah EU zelo različni in lahko škodujejo tržnim silam, vendar podpira zaključke neuradnega srečanja ECOFIN, ki je potekalo v Manchestru 9. in 10. septembra 2005 in na katerem so se ministri dogovorili o izogibanju spreminjanja ukrepov davčne in druge politike, ki preprečujejo potrebne prilagoditve;

9. poziva Komisijo, naj predstavi predloge za uvajanje politike socialne odgovornosti podjetij na ravni EU, da bi večje število zasebnih naložb, ki jih trenutno omogočajo nepričakovani dobički v naftni industriji, preusmerili v programe varčevanja z energijo, alternativne tehnologije pridobivanja energije in z njimi povezane raziskave in razvoj; meni, da bi to politiko morali izvajati na osnovi prostovoljnega sporazuma z naftnimi podjetji ali preko politične pobude, izoblikovane na ravni EU;

10. opaža, da ugibanja o visokih cenah nafte v prihodnosti še dodatno spodbujajo zviševanje cen; poziva Komisijo, naj ohrani nadzor nad "hedge" skladi;

11. opozarja na pomen obstoječe zakonodaje za zmanjševanje energetskih potreb EU in poudarja, da bi se ob doslednem izvajanju obstoječe in nove zakonodaje do leta 2020 lahko privarčevalo vsaj 23 % energije;

12. poziva Komisijo, naj za prometni sektor, ki predstavlja 70 % celotne porabe nafte v EU, nemudoma sprejme ukrepe za zagotovitev varne oskrbe z naftnimi derivati in okoljevarstvene ukrepe, kot so na primer uporaba bolj varčnih motorjev in prehod na alternativne tehnologije proizvodnje goriv in motornega pogona;

13. se strinja s Komisijo, da bodo biogoriva zmanjšala našo odvisnost od fosilnih goriv, in Komisijo poziva, naj spodbuja proizvodnjo surovin za biogoriva;

14. poziva Komisijo in države članice, naj pospešijo razvoj obnovljivih virov energije in vodikovih gorilnih celic;

15. zato poziva Komisijo, da:

- pripravi evropski akcijski načrt o energetski učinkovitosti, ki sledi zeleni knjigi (KOM(2005)0265),

- poveča pritisk nad državami članicami za dosledno in hitro izvajanje Direktive o energetski učinkovitosti stavb (Direktiva 2002/91/ES),

- vloži napore v dosego sporazuma o direktivi o energetskih storitvah na decembrskem srečanju Sveta za energijo,

- poveča preglednost in zmožnost predvidevanja razmer na naftnih trgih s pomočjo boljšega zbiranja in združevanja podatkov,

- zahteva, da države članice izpolnijo svoje cilje glede obnovljivih virov energije, kot je to določeno v Direktivi o spodbujanju proizvodnje električne energije iz obnovljivih virov energije (Direktiva 2001/77/ES),

- prevzame pobudo pri pozivih avtomobilskim proizvajalcem, naj razvijajo čistejša in varčnejša vozila,

- se skupaj z državami članicami spopade z nevarnostjo povečanja socialne izključenosti in negativnih posledic naraščajočih cen nafte za najbolj ranljive socialne skupine,

- si prizadeva za povečanje uporabe okolju prijazne energije na osnovi premoga;

16. ob tem obžaluje, da je Komisija v svojem sporočilu o petih točkah načrta za odziv na naraščajoče cene nafte z dne 6. septembra 2005 popolnoma obšla prometni sektor;

17. naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.

--------------------------------------------------